Skelettet blev fundet i en papkasse på Frederiksberg.

Håndværkere, som var ved at renovere taget på en etageejendom på Frederiksberg, fandt fredag morgen et skelet på størrelse med et spædbarn i et skunkrum under taget.

Det oplyser efterforskningsleder Bjarke Madsen fra Københavns Politi til TV 2.

Skelettet blev fundet klokken fem minutter i otte i en papkasse på Prinsesse Maries Alle.

- Det efterforskes af politiet. Men lige nu er vi ikke blevet klogere på, hvad det her spædbarn måtte have været udsat for, siger Bjarke Madsen.

Politiet ved heller ikke, hvornår barnet døde. Retsmedicinere skal nu undersøge skelettet.

- Og så håber vi, de kan datere det nogenlunde, siger Bjarke Madsen.